Mikel Schreuders

**Mikel Cristoph Schreuders** (☆ 21 di september 1998 na Oranjestad) ta un landado y atleta olimpico di Aruba, specialisa den estilo liber riba 100 y 200 meter. Di tur tempo e tin e mihor ranking mundial entre e landadonan Arubano y tabata e prome landado Arubano pa yega final di un campeonato mundial. 

## Bida y Carera
Cu ocho aña Mikel Schreuders a cuminsa tuma les di landamento den piscina. Esaki tabata hunto cu su ruman muhe, Anahi Schreuders, kende tambe a bira landado. E ta pasa despues pa club Swingray Swimming y tabata train cu coach Ismael Santiesteban. Como alumno di Mon Plaisir School y despues Colegio Arubano e tabata participa den weganan escolar y interinsular, clasificando na varios ocacion como finalista. Na 2015 Schreuders ta continua su estudio y training den landamento na University of Missouri, Merca. Competiendo pa su universidad den weganan universitario e ta gana na 2018 e titulo SEC riba 200 meter estilo liber.

Schreuders, cu a titula campeon di Aruba na multiple ocacion, desde 2010 tabata forma parti di e seleccion hubenil di Aruba den weganan regional di landamento, entre otro di Carifta. El a gana su prome medaya di oro pa Aruba den 200 meter schoolslag durante e Campeonato Suramericano Hubenil 2013 na Chile. 

Den senior el a logra sali medayista di plata riba 100 meter estilo liber y medayista di brons riba 200 meter estilo liber den e Weganan Centroamericano y del Caribe 2018 na Barranquilla. Na 2022 durante e XII Weganan Suramericano (Odesur) na Asunción e ta gana tres medaya; 1x oro (100m estilo liber) y 2x plata (50m pecho i 50m estilo liber). Esaki tabata su prome medaya di oro den estilo liber y a marca tambe e prome bes cu Aruba a logra un medaya di oro den Weganan Suramericano. Na Weganan Centroamericano y di Caribe 2023 na El Salvador Schreuders y Miguel de Lara di Mexico ta sali medayista di oro pa e careda di 50 m pecho masculino. Den historia di e weganan aki esaki tabata e prome empate registra. Na e campeonato mundial *World Aquatics Swimming Championships 2024* na Doha (Qatar) Schreuders a bira e prome landado Arubano pa yega na un final, sigurando e di ocho luga den e categoria 50m pecho masculino.

;Weganan Olimpico
Na 2016 el a clasifica pa e Weganan Olimpico di Zomer na Rio de Janeiro, unda el a keda elimina den categoria masculino 200 meter estilo liber (di 45 posicion). Na e Weganan Olimpico di Zomer 2020, teni na Tokio na 2021, el a keda elimina den dos categoria, esta 100 meter estilo liber (di 30 posicion) y 200 meter estilo liber (di 33 posicion). Na 2024 na Paris el a posiciona na nr. 26 tanto den categoria 100 m y 200 m estilo liber, resultado cu cual e no a avansa pa semifinal. Durante e desfile di apertura di e weganan Schreuders tabata cargado di e bandera di Aruba, hunto cu Allyson Ponson na 2020 y cu Chloë Farro na 2024.

## Honor
Dos aña consecutivo, esta pa aña 2021 y 2022, Schreuders a ricibi e premio "Excelencia den Deporte" como e atleta masculino cu mas a destaca na Aruba.

## Mira tambe
* Aruba na Weganan Olimpico di Zomer 2020
* Aruba na Weganan Olimpico di Zomer 2024

## Link externo
* Mikel Schreuders riba World Aquatics
*  Mikel Schreuders riba FINA
* Mikel Schreuders riba Swimrankings
* Mikel Schreuders riba Olympics.com
* Mikel Schreuders riba Olympedia